三月三夜得梅花數枝燈下作
作者：周紫芝
朝代：宋

paragraphs: 故人遠客天一涯，寄我萬里風前枝。
方壺含澌不受汙，可着玉樹瑤林姿。
孤芳妙質不可說，天香肯復須人知。
老人不作世間夢，但見玉友如兒時。
急張青燈當明月，要看疏影横屏幃。
花寒不睡斗欲落，笑語似與人追隨。
持杯未怪此宵樂，論情忍負平生期。
回頭却憶青山道，處處相逢花不老。
短籬飛雪山更寒，古木啼烏月催曉。
清魂屢往途路遙，故人久别相知少。
只今如此邂逅何，莫厭詩成苦相惱。